钦定古今图书集成/明伦汇编/官常典/第344卷 > 陈琰
## 钦定古今图书集成/明伦汇编/官常典/第344卷 > 陈琰

按《宋史》本传：“琰字伯玉，澶州临河人。进士及第，历溧
阳、栾城县主簿，迁大理寺丞，监真定府税，知金堂、夏
津二县，再迁太常博士。转运使卢士伦，曹利用婿也，
怙势听狱不以直，讼者不已，付琰评决，琰直之。御史
知杂韩亿闻其事，奏为监察御史。丁父丧，哀毁，坟木
连理。忧除，迁殿中侍御史。天圣五年，祀南郊，中外以”
为丁谓复还。琰上疏曰：“乱常肆逆，将而必诛，阴怀奸
恶，有杀无赦。丁谓因缘险佞，据窃公台；贿赂包苴，盈
于私室；威权请谒，行彼公朝。引巫师妖术，厌魅宫闱，
易神寝龙冈，冀消王气。今禋柴展礼，涣汗推恩，必虑
谓潜输琛货，私结要权，假息遐荒，冀移善地。李德裕
止因朋党，不获生还；卢多逊曲事王”藩，卒无牵复，请
不原赦，帝然之。为三司度支判官，迁侍御史，历京西、
河东、河北转运副使，三司户部、度支、盐铁副使。汴仓
纳粮纲概量不实，操舟者坐亡失所载，或杖背、徒重
役。琰始奏选官监视，谓之“定计斗面。”积迁至尚书工
部郎中，卒。